**Ursul-prisăcar**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Moş Martin, un urs bătrân

Supărat şi mornăit,

După miere la prisacă,

Hopa, hop – iar a venit.

Albinuţele îndată

Toate l-au înconjurat.

Ce de-a ace, ce de-a ace

Moşulică a-nhăţat.

– Morr, morr, morr, mie de ace

Nu mi-e frică nici un pic.

Daţi-mi miere şi mă duc,

Şi nici stupul nu vi-l stric.

Ba din contra, dacă vreţi

Chiar vi-l dreg, că e stricat.

Nu vreau multă miere dulce,

Doar un pic şi am plecat.

Iar când în grădina mea,

Mure, fragi şi căpşunele

Vor da floare – voi veţi strânge

Tot nectarul de pe ele…

Albinuţele-i dau miere

Când aud de flori, nectar…

Şi de-atunci un urs bătrân

La prisacă-i… prisăcar.